Maailman kerma puhuu Trumpista salaisessa Bilderberg-kokouksessa – Suomesta mukana Berner ja Wahlroos

Suomesta Yhdysvalloissa tänään alkavaan kokoukseen osallistuvat pankkiiri Björn Wahlroos ja liikenne- ja viestintäministeri Anne Berner.

Tänään alkavassa Bilderberg-ryhmän kokouksessa Suomea edustavat liikenne- ja viestintäministeri Anne Berner (kesk) ja Nordean, Sammon ja UPM:n hallitusten puheenjohtaja Björn ”Nalle” Wahlroos.

Wahlroos lentää paikalle huomenna.

Tämän vuoden pääaiheena kokouksessa on kerrottu olevan Yhdysvaltain vallanvaihdos.

Yhdysvalloissa järjestettävä nelipäiväinen kokous kerää yhteen maailman huippuvaikuttajia politiikasta, teollisuudesta, taloudesta ja tieteestä. Lista kokoukseen kutsutuista henkilöistä löytyy täältä.

Suomella on ollut kokouksessa osallistujia säännöllisesti.

Viime vuonna Suomea edustivat Elinkeinoelämän valtuuskunnan Evan johtaja Matti Apunen ja Björn Wahlroos.

Kumpikin on osallistunut Bilderberg-kokouksiin useammankin kerran.

Vuonna 2011 Bildeberg-kokous pidettiin hotelli Suvrettassa Sveitsissä.­

Vuonna 2015 Suomea edusti kokouksessa kolme henkilöä. He olivat Matti Apunen, silloinen valtiovarainministeri Alexander Stubb (kok) sekä Perheyritysten liiton toimitusjohtaja Leena Mörttinen.

Vuotta aikaisemmin, vuonna 2014 suomalaisista paikalla oli peräti seitsemän, muun muassa silloinen Nokian hallituksen puheenjohtaja Risto Siilasmaa, pankkiiri Wahlroos, Nokian entinen johtaja Jorma Ollila ja Sammon konsernijohtaja Kari Stadigh.

Muita suomalaisia kokoukseen osallistuneita henkilöitä ovat Helsingin Sanomien entinen päätoimittaja Mikael Pentikäinen ja kansanedustaja Jutta Urpilainen (sd).

Bilderberg-kokoukset käydään suljetuin ovin, eikä niistä ole tavattu hiiskua ulkopuolisille.

Ryhmän kokoukset ovat osin tästä syystä herättäneet vuosikausien aikana ihmisissä epäluuloja ja poikineen salaliittoteorioita laidasta laitaan.

Viime vuonna Bilderberg-ryhmä kokoontui Saksan Dresdenissä.

1.6.2017 kello 20.25: Björn Wahlroos lentää Bilderberg-kokoukseen perjantaina.